અમદાવાદ: બે વર્ષ પહેલાં કેન્દ્ર સરકારની દેશનાં પ્રથમ ૧૦૦ સ્માર્ટ સિટીની યાદીમાં અમદાવાદનો સમાવેશ કરાયા બાદ મ્યુનિસિપલ કોર્પોરેશનમાં ‘સ્માર્ટ સિટી’નાં ઢોલ-નગારાં વાગી રહ્યાં છે. જોકે સ્માર્ટ સિટીના સ્માર્ટ નાગરિકોને એ જાણીને ભારે આઘાત લાગશે કે તંત્રના દૈનિક ૧રપ૦ એમએલડી ‌(મિલિયન લિટર પર ડે) પાણીના પુરવઠા પૈકી ર૦ ટકા પાણી બોરમાંથી મેળવાય છે. આ ભૂગર્ભ જળ ભારે ક્ષાર અને ફલોરાઇડ યુક્ત હોઇ શહેરીજનોના આરોગ્ય માટે જોખમી છે. આમ સ્માર્ટ સિટીના સ્માર્ટ શાસકો લોકઆરોગ્ય સાથે ચેડાં કરી રહ્યા છે.